Ca să funcționezi ca farmacie este nevoie ca măcar unul dintre angajați să aibă studii superioare de specialitate. Ca să ai o firmă care face rețele electrice trebuie să ai cel puțin un angajat superspecializat în acest domeniu. Ca să fii spital, logic, ar trebui să ai medici care să facă operații, și ca să faci operații trebuie să ai un anestezist. Ei, bine, sau mai degrabă ei, rău, Spitalul Orășenesc Gura Humorului nu are nici măcar un anestezist, după cum a afirmat în cadrul unei emisiuni la Radio Top medicul specialist în chirurgie maxilo-facială Gelu Duprii, care este angajat al Spitalului Clinic Județean Suceava, dar care are și un cabinet la Gura Humorului. Acesta a spus: ”Atîta timp cît nu ai un anestezist de terapie intensivă ca să poți să dai o anestezie generală, nu este anestezist, nu se pot face intervenții. Nu este gardă de ATI. Nu zic de intervenții majore, ci simple. Nu poți face un colecist, nu poți face o apendicită, nu poți face o perforație”. Și, totuși, cum de are autorizație de funcționare spitalul de la Humor? Și, totuși, cu ce se ocupă acesta? O aspirină îți poate recomanda și o farmacistă care are doar postliceala.